Siilit heräilevät nyt talvihorroksestaan. Erittäin kuiva maasto tuo horroksesta heräileville nälkäisille ja janoisille eläimille haasteita. Siilejä voi auttaa muun muassa tarjoamalla vesikuppia.

Hyvinkääläinen siiliystävä Pekka Wahlsten pitelee käsissään Pumpuksi nimettyä siilipoikaa. Pumpun emon epäillään jääneen auton alle, eikä poikanen ehtinyt syödä itsensä tarpeeksi isoksi ennen talven tuloa. Riihimäellä se pääsi horroshoitopaikkaan ja selviytyi talven yli.­

Pientä tuhinaa ja liikehdintää kuuluu muutamista heinillä ja lehdillä sisustetuista häkeistä. Toisista häkeistä kuuluu syvä hiljaisuus – siellä nukutaan vielä sikeästi. Tässä Riihimäellä sijaitsevan omakotitalon pihalla on aitta, joka kätkee sisäänsä talvihorrospaikan pienille, piikikkäille vieraille.